钦定古今图书集成/明伦汇编/氏族典/第363卷 > 《廖用贤尚友录》 > 任良干
## 钦定古今图书集成/明伦汇编/氏族典/第363卷 > 《廖用贤尚友录》 > 任良干

按《名山藏本行记》：“良干，字直夫，桂林人。嘉靖中，举乡
试不第，就官潜江教谕。有鄠人刘姓者，为巴县簿，其
妻弟王邦相携幼子六儿往访之，簿不为礼。会失官
归，邦相不得已，乞附舟尾，又且病，簿恚之，至潜江，推
而弃诸路旁，簿便逸去。邦相父子匍伏乞市中，六儿
间行乞至良干学舍，因告之故。良干曰：‘嗟乎！吾不为
计，父子同死矣’。”遂躬诣困处，致医药馆谷。邦相病且
死，泣数行下。良干止之曰：“毋忧，吾为若治，复归若子。”
既则买地葬邦相，石识之，收六儿与其弟同卧起而
教之读书。翰林王九思者，邦相族人也。其子为顺天
府通判，因令六儿寓书通判所，以掌印。书末，会通判
亦卒，书未达，王氏以簿独归，意见杀。讼起成狱。居亡
何，九思简通判箧六儿掌印书在焉，以示邦相妻。或
疑其赝，邦相妻见之泣曰：“吾儿指缺，此当是也。”使次
子持金至潜江取六儿。当是时，良干已行取赴京，行
时诫家人：“若鄠人来取子，毋留一钱也。”至则家尽却
其金，厚遣之，而刘簿之狱解。良干后为申阳守。